CELEX: 32018D0500
Language: fi
Date: 2018-03-22 00:00:00
Title: Komission täytäntöönpanopäätös (EU) 2018/500, annettu 22 päivänä maaliskuuta 2018, siitä, onko Alppien – Länsi-Balkanin tavaraliikennekäytävän perustamista koskeva yhteinen ehdotus Euroopan parlamentin ja neuvoston asetuksen (EU) N:o 913/2010 5 artiklan mukainen (tiedoksiannettu numerolla C(2018) 1625)

26.3.2018   
            
            
               FI
            
            
               Euroopan unionin virallinen lehti
            
            
               L 82/13
            
         KOMISSION TÄYTÄNTÖÖNPANOPÄÄTÖS (EU) 2018/500,
   annettu 22 päivänä maaliskuuta 2018,
   siitä, onko Alppien – Länsi-Balkanin tavaraliikennekäytävän perustamista koskeva yhteinen ehdotus Euroopan parlamentin ja neuvoston asetuksen (EU) N:o 913/2010 5 artiklan mukainen
   
      
         (tiedoksiannettu numerolla C(2018) 1625)
      
   
   (Ainoastaan bulgarian-, englannin-, kroatian-, saksan- ja sloveeninkieliset tekstit ovat todistusvoimaiset)
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon liikenneyhteisön perustamista koskevan sopimuksen allekirjoittamisesta Euroopan unionin puolesta ja sen väliaikaisesta soveltamisesta 11 päivänä heinäkuuta 2017 annetun neuvoston päätöksen (EU) 2017/1937 (1) ja erityisesti kyseisen sopimuksen 3 artiklan,
   ottaa huomioon kilpailukykyisen tavaraliikenteen eurooppalaisesta rautatieverkosta 22 päivänä syyskuuta 2010 annetun Euroopan parlamentin ja neuvoston asetuksen (EU) N:o 913/2010 (2) ja erityisesti sen 5 artiklan 6 kohdan,
   sekä katsoo seuraavaa:
   
               (1)
            
            
               Bulgariassa, Itävallassa, Kroatiassa, Serbiassa ja Sloveniassa rautatieliikenteestä vastaavat ministeriöt lähettivät yhdessä asetuksen (EU) N:o 913/2010 5 artiklan 5 kohdan mukaisesti aiesopimuksen komissiolle, joka vastaanotti sen 16 päivänä marraskuuta 2017. Aiesopimukseen sisältyi ehdotus uuden rautateiden tavaraliikennekäytävän, Alppien – Länsi-Balkanin käytävän, perustamisesta mainittujen neljän jäsenvaltion ja Serbian alueelle.
            
         
               (2)
            
            
               Komissio on tutkinut tätä ehdotusta asetuksen (EU) N:o 913/2010 5 artiklan 6 kohdan nojalla ja katsoo, että ehdotus on mainitun asetuksen 5 artiklan mukainen jäljempänä esitetyistä syistä.
            
         
               (3)
            
            
               Unionin ja kaakkoiseurooppalaisten osapuolten välillä allekirjoitetun liikenneyhteisösopimuksen liitteessä I.2 mainitaan asetus (EU) N:o 913/2010 yhtenä sovellettavista unionin lainsäädännön säädöksistä ja määrätään siten oikeusperusta, jonka nojalla Serbia voi osallistua rautateiden tavaraliikennekäytäviin. Serbia ratifioi 24 päivänä marraskuuta 2017 liikenneyhteisösopimuksen, jota on sovellettu väliaikaisesti 27 päivästä marraskuuta 2017. Serbia on sitoutunut saattamaan asiaankuuluvan unionin lainsäädännön osaksi kansallista lainsäädäntöään liikenneyhteisösopimuksen mukaisesti ja joka tapauksessa ennen ehdotetun rautateiden tavaraliikennekäytävän perustamista.
            
         
               (4)
            
            
               Komissio katsoo, että asetuksen (EU) N:o 913/2010 4 artiklassa vahvistetut vaatimukset on otettu ehdotuksessa huomioon seuraavasti:
               
                            
                        
                        
                           a kohta: ehdotettu reitti yhdistää neljä jäsenvaltiota ja Serbian;
                        
                     
                            
                        
                        
                           b kohta: käytävällä toteutettava ehdotettu pääasiallinen reitti
                           
                                        
                                    
                                    
                                       Salzburg – Villach – Ljubljana –/
                                    
                                 
                                        
                                    
                                    
                                       Wels/Linz – Graz – Maribor –
                                    
                                 
                                        
                                    
                                    
                                       Zagreb – Vinkovci/Vukovar – Tovarnik – Belgrad – Sofia – Svilengrad (Bulgarian ja Turkin välinen raja)
                                    
                                 kulkisi suurimmaksi osaksi rataosuuksilla, jotka kyseisissä jäsenvaltioissa kuuluvat TEN-T-ydinverkkoon ja Serbiassa alustavaan ydinverkkoon (3). Muut pääreitin toteuttamiseksi kaavaillut rataosuudet kuuluvat kattavaan verkkoon. Lisäksi nyt ehdotetun tavaraliikennekäytävän Salzburgista Bulgarian ja Turkin rajalle kulkeva pääreitti sisältyy RNE:n käytävän C11 keskeiseen osaan;
                        
                     
                            
                        
                        
                           e kohta: ehdotettu käytävä täydentää nykyisiä raitateiden tavaraliikennekäytäviä Kaakkois-Euroopassa erityisesti luomalla yhteyksiä alueille, joita rautateiden tavaraliikennekäytävillä ei tällä hetkellä kateta. Se tarjoaa lisäksi kahdelle nykyiselle rautateiden tavaraliikennekäytävälle (itä – itäinen Välimeri ja Rein/Tonava) vaihtoehtoisen reitin. Tämä lisää mahdollisuuksia uusiin liikennekäytävien välisiin kiertoreittimahdollisuuksiin perustuvaan valmiussuunnitteluun, mikä parantaa rautateiden tavaraliikennejärjestelmän käytettävyyttä erityisesti merkittävien häiriöiden tapauksessa;
                        
                     
                            
                        
                        
                           f kohta: ehdotettu reitti on Länsi-Balkanin alueen tavaraliikenteelle keskeinen rautatieyhteys. Käytävää pitkin kuljetettiin aiemmin merkittävästi suurempia tavaramääriä kuin eniten käytetyillä rataosuuksilla arvioidaan nyt kulkevan. Rautatieliikennettä on hyvät mahdollisuudet kehittää joko liikennemuotosiirtymän tai kokonaisliikennemäärien kasvun kautta molemmilla markkinoilla, joille Alppien ja Länsi-Balkanin välisestä rautateiden tavaraliikennekäytävällä on välitöntä merkitystä: yhtäältä käytävän suoraan palvelemien alueiden sisäisen sekä näiden alueiden ja Euroopan muiden osien välisen tavaraliikenteen markkinoilla ja toisaalta koko käytävän pituudelta kulkevan kauttakulkuliikenteen markkinoilla. Käytävä voi erityisesti palvella rautatieliikenteen ja muiden liikennemuotojen yhdistelyyn perustuvan intermodaaliliikenteen huomattavaa kysyntää unionin ja Turkin välillä;
                        
                     
                            
                        
                        
                           g kohta: Serbian mukanaolon myötä käytävä luo perustan yhteyksien parantamiselle jäsenvaltioiden ja eurooppalaisten kolmansien maiden välillä ja helpottaa yhteyksiä Turkkiin Bulgarian ja Turkin välisen rajan kautta luomalla suoran yhteyden läntisen / keskisen Euroopan ja Turkin välille;
                        
                     
                            
                        
                        
                           h kohta: mahdollisia hakijoita kuultiin kesällä 2017 Alppien ja Länsi-Balkanin tavaraliikennekäytävästä. Tuestaan ilmoitti 20 yritystä, kuten liitteessä III olevasta aiesopimuksesta käy ilmi. Niistä 13 oli rautatieyrityksiä, kolme intermodaaliliikenteen operaattoreita, kolme rahtihuolitsijoita ja yksi ajoneuvon omistaja;
                        
                     
                            
                        
                        
                           i kohta: ehdotettu liikennekäytävä tarjoaa suorat yhteydet tärkeisiin terminaaleihin asianomaisissa jäsenvaltioissa. Se luo intermodaalisia rajapintoja Tonavalle ja Sava-joelle eri paikoissa. Käytävä luo lisäksi yhteydet satamiin, erityisesti Koperin ja Rijekan satamiin, liitännöillä rautateiden muihin tavaraliikennekäytäviin.
                        
                     
         
               (5)
            
            
               Asianomaiset infrastruktuurin haltijat ovat ilmaisseet tukensa tälle uudelle rautateiden tavaraliikennekäytävälle yhteisellä kirjeellä, joka esitetään aiesopimuksen liitteessä II.
            
         
               (6)
            
            
               Tässä päätöksessä säädetyt toimenpiteet ovat asetuksen (EU) N:o 913/2010 21 artiklalla perustetun komitean lausunnon mukaiset,
            
         ON TEHNYT TÄMÄN PÄÄTÖKSEN:
   1 artikla
   Bulgarian, Itävallan, Kroatian, Serbian ja Slovenian rautatieliikenteestä vastaavien ministeriöiden yhdessä komissiolle lähettämä, 16 päivänä marraskuuta 2017 vastaanotettu Alppien – Länsi-Balkanin rautateiden tavaraliikennekäytävän perustamista koskeva aiesopimus, jossa kyseisen Alppien – Länsi-Balkanin rautateiden tavaraliikennekäytävän pääreitiksi ehdotetaan
   
                
            
            
               Salzburg – Villach – Ljubljana –/
            
         
                
            
            
               Wels/Linz – Graz – Maribor –
            
         
                
            
            
               Zagreb – Vinkovci/Vukovar – Tovarnik – Belgrad – Sofia – Svilengrad (Bulgarian ja Turkin välinen raja),
            
         on asetuksen (EU) N:o 913/2010 5 artiklan mukainen.
   2 artikla
   Tämä päätös on osoitettu Bulgarian tasavallalle, Itävallan tasavallalle, Kroatian tasavallalle, Slovenian tasavallalle ja Serbian tasavallalle.
   
      Tehty Brysselissä 22 päivänä maaliskuuta 2018.
      
         
            Komission puolesta
         
         Violeta BULC
         
            Komission jäsen
         
      
   
   
      (1)  EUVL L 278, 27.10.2017, s. 1.
   
      (2)  EUVL L 276, 20.10.2010, s. 22.
   
      (3)  Komission delegoitu asetus (EU) 2016/758, annettu 4 päivänä helmikuuta 2016, Euroopan parlamentin ja neuvoston asetuksen (EU) N:o 1315/2013 muuttamisesta sen liitteen III mukauttamisen osalta (EUVL L 126, 14.5.2016, s. 3).